På en gul lap papir står tre linjer. 107 flasker med Pant A, 24 flasker med Pant B og seks flasker med Pant C. Niels Jensen har nemlig hjemmefra regnet ud nøjagtigt hvor mange penge, han skal have for sin medbragte sæk med pantflasker og -dåser. - Jeg mistænker, at pantsystemet ikke tæller rigtigt, siger han til TV2 Nord. Niels Jensen har grund til at være skeptisk. Forleden havde han pantflasker og -dåser med på den ny pantstation på Nibevej i Aalborg. Det smarte ved den nye pantstation er, at man ikke behøver at smide dåserne enkeltvis ind i pantautomaten, men i stedet kan man smide hele baduljen ned i automaten på én gang. Niels Jensen synes da også, at pantmaskinen er smart nok. Hvis altså bare man kunne regne med den. For de mange flasker og dåser havde han talt sammen til at give ham 154 kroner tilbage i pant. Men pantstationen snød ham for 9 kroner og 50 øre. - Det er jo et reelt tyveri, siger han. - Når man så tænker på, at folk kommer med trailere og alt muligt her, og læsser pant af for 1500 kroner, og det så er 9 kroner for hver 154 kroner, så er det faktisk mange penge. En balancegang Selvom de 9 kroner og 50 øre hurtigt tikkede ind på Niels Jensens konto, efter han havde klaget til Dansk Retursystem, opfordrer han nu andre på det kraftigste til at tælle deres pant op, inden de smider deres flasker og dåser i pantautomaten. Ifølge Jesper Larsen, der er driftsdirektør ved Dansk Retursystem, tilstræber man nul fejl, men erkender, at det nok ikke kan lade sig gøre. - Det er en teknik, der kører vildt hurtigt derinde. Vi tæller over 120 enheder i minuttet derinde ved hjælp af scanninger, og det er en såbar teknologi. Den sårbare teknologi gør blandt andet, at hvis pantautomaten modtager flossede eller snavsede etiketter, har den ikke mulighed for at scanne disse. - Vi kan jo ikke have folk til at stå og bruge halvanden time på at pante, så det skal også gå hurtigt det her, så det er jo en balancegang, siger Jesper Larsen. Pantautomattest TV2 Nord satte sig for at teste den nye pantstation i Aalborg. Efter at have talt adskillige dåser sammen når TV2 Nords bogholder frem til, at kvitteringen på pantautomaten gerne skal sige 1.043 kroner. Men da samtlige dåser er smidt i pantautomaten ender tallet på 1.029 kroner. TV2 Nord blev altså snydt for 14 kroner. Oplever en kunde fejl, skal denne endelig bare henvende sig, siger driftsdirektøren. - Vi har noget videooptagelse af et badge, så vi kan tælle efter, som vi jo bruger, når vi laver en efterafregning med kunderne. Pantstationen i Aalborg er den eneste af sin slags i Nordjylland, som Dansk Retursystem driver. I resten af landet er der foreløbigt otte andre magen til. Se indslaget herunder.
Det kan være en god idé at tælle sine pantflasker op inden aflevering.